text: Mester i jord og beton
  31 januar 2013 kl. 17.17
  Engang var de jord- og betonarbejdere, men i dag hedder de struktører og har en faglig uddannelse. De bliver blandt andet uddannet på AMU-vest i Esbjerg, og skolen har nu fået en Danmarksmester.
  Jeppe Mosegaard Johansen fra Christiansfeld er kåret som landets bedste bygningsstruktør-lærling.
  Han har styr på beton, forskalling og jernbinding, og han synes, beton har en vis skønhed. Han synes, det er flot, og han blev tiltrukket af de store forhold på byggepladserne.
  Jeppe Mosegaard deltog for anden gang i Danmarksmesterskabet. Sidste år blev han nummer to. I år blev han altså den bedste lærling og samtidig også Danmarksmester i arbejdsmiljø, som er en væsentlig del af uddannelsen.
  